Polîsanê Moskova eşkera kerd ke nûmayîş de 1.074 kesî ameyê destbendkerdene.
Çalakîya protestoyî verê awanîya Şaredarîya Moskova de virazîyaye. Muxalefet hemverê redkerdişê namzedanê ‚xoseran‘ de razînêbîyayîşê xo ano ziwan, ke namzedîya înan a seba weçînitişê cayîyî yê 8’ê Êlule amîya redkerdene. Yeno vatene ke weçînitiş do seba namzedanê hetgêranê îqtîdarî weçînitişêko zehmet bo.
Çalakgerêkê 68 serrî AFP’yî rê vat, „Ez hemeyê emrê xo de tersaya, hendî bes o. Eke ma keyeyê xo de bimanê do çîyêk nêvurîyo.“
Organîzasyonê Efû yo Mîyanneteweyî zî qesawetê xo yê derheqê qewimîyayîşan de ard ziwan û vat na yewe seba çimtersnayîşê muxalefetî ya.
